
Mennyire jellemző az egészséges életmód az orvostanhallgatókra?

Bevezetés: Az orvos személyes példamutatásával, pozitív egészségmagatartásával válik hitelessé páciensei előtt. Fontos tehát, hogy elméleti tudását az egészséges életmódról saját életébe is átültesse, azt a gyakorlatban is hűen képviselje, miáltal életmódtanácsadás során könnyebben elnyerheti a betegek bizalmát. Szakirodalmi adatok alapján a magyar orvostanhallgatók egészségmagatartása rosszabb külföldi társaiknál. Vizsgálatunk célja a SZTE Szent-Györgyi Albert Orvostudományi Kar 1-5. évfolyamos orvostanhallgatói egészségmagatartásának, életmódjának felmérése volt.
Módszerek: A keresztmetszeti vizsgálat online, önkitöltős kérdőíves módszerrel történt a 2021-2022-es tanévben. A felmérésben 455 orvostanhallgató vett részt. Az életmódi tényezőket (dohányzás, alkohol-, zöldség/gyümölcs-, folyadékfogyasztás, fizikai aktivitás) preklinikai (1-3. év) és klinikai csoportok (4-5. év), valamint nemek szerint elemeztük SPSS 28.0 for Windows szoftverrel. A demográfiai paraméterek jellemzésére leíró statisztikát, a csoportok szerinti gyakoriságok összehasonlítására khi-négyzet próbát alkalmaztunk, az eredményeket p<0,05 esetén tekintettük szignifikánsnak. Kutatásetikai engedély száma: 5018.
Eredmények: Nemek szerint a minta női dominanciát mutatott (lányok: 59,1%, fiúk: 40,9%), a preklinikai csoportba 323 fő (71,0%), a klinikai csoportba 132 fő (29,0%) került. Az évfolyam csoportokat összevetve szignifikáns eltérés mutatkozott az alkoholfogyasztás gyakoriságát tekintve (a felsőbb évfolyamokba járók 4,5%-a, míg az alsóbb évfolyamokhoz tartozók 1,2%-a fogyasztott hetente 4-6 alkalommal alkoholt, p=0,024), valamint a dohánytermékek akár egy alkalommal történő használatában a felsőbb évfolyamok javára (p=0,037). Nemek szerinti összehasonlításban az összes vizsgált életmódbeli tényező tekintetében a lányok egészségmagatartása volt pozitívabb.
Következtetések: Az egyetem alatti fokozott, de változó terhelés befolyásolja az életmódbeli szokásokat is, de a lányok javára fennálló nemek szerinti különbség évfolyamtól függetlenül fennmarad. A klinikai tantárgyak és gyakorlat nagyobb részaránya nincs jelentős hatással a felsőbb évfolyamos hallgatók életmódjára. 



